حزب اللہ نے پھر نشانہ بنایا صیہونی ڈرون کو

ذرائع ابلاغ نے جنوبی لبنان کے آسمان میں دھماکے کی آواز سننے کی خبر دی ہے اور بتایا جا رہا ہے کہ ہو سکتا ہے کہ اسرائیل کے ایک ڈرون کو نشانہ بنایا گیا ہو۔

خبر کا کوڈ: 4218

تاریخ: 04 February 2021 - 01:39

مقدس دفاع نیوز ایجنسی کی رپورٹ کے مطابق روسی ذرائع ابلاغ نے بدھ کے روز ایک اسرائیلی ڈرون طیارے کو نشانہ بنائے جانے کی خبر دی ہے۔

روسی ذرائع ابلاغ کا کہنا تھا کہ جنوبی لبنان میں دھماکے کی آواز اسی کی ہو سکتی ہے۔

رشا ٹو ڈے نے رپورٹ دی ہے کہ جنوبی لبنان کے الزہرانی علاقے کے آسمان پر شدید دھماکے کی آواز سنی گئی ہے۔ ہو سکتا ہے کہ یہ دھماکہ اس اسرائیلی جاسوس طیارے کو نشانہ بنانے کی آواز ہو جو لبنان کی فضائی حدود میں داخل ہوا تھا۔

در ایں اثنا اسرائیلی فوج کے ترجمان نے لبنان کی فضائی حدود کی خلاف ورزی کا اعتراف کرتے ہوئے دعوی کیا کہ حزب اللہ لبنان نے اسرائیل کے ایک ڈرون طیارے کو لبنان کی فضائی حدود میں نشانہ بنایا۔

صیہونی اخبار یدیعوت آحارنوت نے دعوی کیا ہے کہ اس حملے میں اسرائیلی ڈرون کو کوئی نقصان نہیں پہنچا اور وہ اپنے راستے پر آگے بڑھتا رہا۔

دو دن پہلے بھی حزب اللہ نے اسرائیل کے ایک ڈرون طیارے کو سرنگوں کر دیا تھا۔